Ek het dit oorkom! Regtig? | MaanKind
Ek het dit oorkom! Regtig?
19 Fri Aug 2016
Karma, Keuses, Lewenspad, Reïnkarnasie
Baie mense beleef dat sekere temas in hulle lewens herhaal word, soos die man wat sy kinders mishandel en dan as versagting aantoon dat hy self as kind mishandel is. Of die vrou wat herhaaldelik betrokke raak by mans wat haar onderdruk of mishandel. Soms kom mense uit daardie omstandighede en soms nie. Mense wat van buite kyk, kan meestal glad nie verstaan waarom so iets gebeur nie.
Vanoggend is ek getref deur iemand na aan my wat vir 'n hele aantal jare deur 'n gesinslid verwerp is. Dieselfde persoon wat haar verwerp het, word nou deur iemand anders baie na aan hom, verwerp. Karma, sal baie mense dadelik dink, maar dis nie so eenvoudig nie. Vir my het dit niks met saai en maai te doen nie, maar met die tema van jou lewe.
Dit is vir my duidelik uit my eie lewe en ook uit die waarneming van ander mense wat ek goed ken, dat elke mens een of twee duidelike temas op hulle lewenspad het waarmee hulle herhaaldelik gekonfronteer word. Hierdie tema kan op enige manier manifesteer, jy kan dit ervaar in jou lewe, op enige manier. As jou tema bv armoede is, kan jy daarmee gekonfronteer word in verskillende situasies, op verskillende tye van jou lewe, afhangend van jou keuses. Jy kan leer om armoede te aanvaar of jy kan armoede oorkom, maar jy verwerk armoede op een of ander manier op jou lewenspad.
Nou verband hiermee is keuses. Keuses is nooit maklik nie, dit is nie altyd 'n Maklik-Moeilike keuse nie. Dikwels is dit Moeilik-Moeilik. Niemand kan die gevolge van 'n keuse voorsien nie, en dikwels is die gevolge van 'n keuse hartverskeurend, al was dit op daardie oomblik die beste keuse onder die omstandighede. Ons moet net altyd bly glo dat dit tóé die regte keuse was, en dat 'n ander keuse nie noodwendig beter gevolge sou hê nie.
Wanneer daar twee duidelike temas in jou lewe is, en jy neem in ag hoe die keuses wat jou lewe se rigting verander het, verskillende maniere gebied het hoe hierdie temas kon manifesteer, word dit nogal ingewikkeld om insig te hê in daardie temas, of jy dit moet oorkom en of jy dit moet leer aanvaar. Die verskillende maniere waarop ons hierdie uitdagings op ons lewenspad aanpak, maak dit natuurlik 'n reuse uitdaging!
Natuurlik is dit makliker om van buite te kyk na ander se lewenspaaie en temas en eers met nabetragting kan ons ons eie bepaal. Dit verg geweldige selfinsig om werklik te besef wat hierdie temas is en hoe dit ons lewens beïnvloed, omdat dit so verwikkeld is, afhangend van die keuses wat ons maak wat die rigting van ons lewens verander, soos verhoudings en beroepskeuses.
Hierdie eenvoudige tabel illustreer net drie verskillende opsies van iemand se lewe, wat Eensaamheid en Armoede as tema het.
Armoede Eensaamheid Resultaat
Lewenspad A Ervaar uiterste Armoede Emosioneel bitter eensaam (Ervaar eensaamheid in uiterste armoede)
Lewenspad B Ervaar armoede Taamlik eensaam (Verwerk/aanvaar nie een van die twee nie)
Lewenspad C Oorkom armoede Taamlik eensaam (Oorkom armoede en aanvaar eensaamheid)
Armoede as tema kan natuurlik ook materiële rykdom insluit, as 'n manier waarop dit verwerk en oorkom word, daarom is dit so moeilik om te sien wat dit is wat ons lewe se pas aangee, wat ons motiveer en rig. Die rede of oorsprong van die temas op ons lewenspad word op 'n manier deur onsself gekies, voor ons gebore word al, as die rede vir ons bestaan, die doel waarom ons lewe. Maar eintlik maak al hierdie net sin, as jy in reïnkarnasie glo.
En soos André P Brink sê: Só lyk ons vurk in die pad dan: Die tradisionele óf – óf word vervang met die oneindige meer komplekse én – én. Dit beperk ons nie tot reguit en finale antwoorde nie. Dit of dat mag waar wees, maar tersélfdertyd is daar hope ander dinge wat waar mag wees. Elke keer as daar 'n vurk in die pad is: kom ons vat hom.
22 thoughts on "Ek het dit oorkom! Regtig?"
20 Aug, 2016 at 9:31 am
Ek stem saam- jy bepaal jou eie lewe in 'n mate- Ek glo ook -die besluit wat jy vandag neem- is die beste vir daardie dag. As dit dan later as 'n ' verkeerde besluit wys- dan was dit steeds die regte ene vir daardie oomblik !
20 Aug, 2016 at 4:43 pm
Ek stem, jy neem maar net besluite met dit wat jy op daardie oomblik het.
Pingback: Goed genoeg? | Toortsie, Kameel en Bokbaaivygie
20 Aug, 2016 at 9:05 am
Toe lees ek sopas hierdie raak. Ons is nie almal gelowig nie, maar hierdie kan elkeen op sy eie manier lees en dit bly van toepassing. "Moenie terugkyk nie, sê die Here. Moenie vasklou aan die pyn en seer van gister nie. Sny af! Beweeg aan. Kyk vorentoe. Bly oop vir nuwe dinge. Droom Goddelike drome oor jouself en jou toekoms. Jy is nie 'n slagoffer van jou vorige foute en verkeerde besluite nie. Jy hoef nie lewenslank daarvoor te betaal nie."
20 Aug, 2016 at 9:07 am
Ek het juis hierdie probeer skryf dat dit nie uit 'n spesifieke oogpunt gelees moet word nie, maar oor die algemeen.
20 Aug, 2016 at 8:57 am
Die kwessie van keuses maak op grond van heersende omstandighede op daardie tydstip is baie waar. Mens moet nie wroeg as jou keuses nie uitwerk nie.
20 Aug, 2016 at 9:02 am
Die ander keuse se uitkoms moet ook nie geïdealiseer word nie!
21 Aug, 2016 at 2:31 pm
Jy is reg. As mens dit doen dwaal jy in die verlede, en daar is niks aan te doen nie.
20 Aug, 2016 at 8:54 am
Hierdie sny na aan die been. Mens oorkom wel soms diep trauma, maar die letsels bly. En vir die res van jou lewe moet jy jouself herinner hoekom jy ongemaklik raak in sekere omstandighede, en dat jy nie weer verstrengel sal raak nie.
20 Aug, 2016 at 9:03 am
Die bewus wees daarvan is al 'n groot ding.
20 Aug, 2016 at 8:49 am
Jou skrywe kom net op die regte tyd. Gisteraand in die kar oppad na 'n braaivleis gooi DEWGMW my met hierdie bombshell.
Indien jy vroeg doodgaan agv selfmoord byvoorbeeld, moet jy weer terugkom om die tema/les te volbring? Word jy teruggestuur as "straf" omdat jy nie die tema volbring het nie, of beweeg jy eenvoudig aan?
Newton en Walsch het verskillende opinies hieroor. Ek sal graag wil hoor wat dink jy?
Ek sal graag antwoord vanmiddag. Kortliks. Maar julle sal moet roadtrip (weer) dat ek kan kerrie kook vir 'n lang gesprek.
20 Aug, 2016 at 4:39 pm
Hier moet ek ook nou eers Sylvia Browne se konsep van exit points bybring, wat vir my sin maak. Sy reken dat elke mens drie tot vyf exit points langs sy paadjie het, met een finale een wat jy nie meer kan kies as Die Groot Vraag gevra word nie: Jy kan saamkom, as jy wil. Die laaste een is finaal, dan kan jy nie meer kies nie.
Vir selfmoord glo ek nie dat jy soseer gestraf sal word nie, maar dis 'n broken contract, wat jy kontrak met jouself breek as jy voortydig die keuse maak. Dan gaan jy maar net 'n vinnige u-turn maak en weer met dieselfde tema gekonfronteer word, dalk op moeiliker, maar dalk op makliker manier (verwys nou weer na my skrywe hierbo). Maar dis hier waar dit vir my verwikkeld raak – tensy dit deel was van jou kontrak om dit te doen, dat jy sou kom om op hierdie manier iemand anders te help met sy eie lewenspad/kontrak. Dan is dit oukei. Andersins kan dit ook wees dat jy jou paadjie klaar geloop het, jou temas verwerk/beleef het, maar steeds bietjie aanbly ter wille van iemand anders wat nog nie klaar is met syne nie, om bietjie bystand te gee in die vorm van hulp/teenstand/bystand, soos jy weet hoe hierdie goed werk.
Dis eers na jare se gesels en dink en oor ons eie lewens en temas en challenges besin, wat hierdie vir my sin maak. Leer nie altyd vinnig nie…
20 Aug, 2016 at 8:33 am
Baie interessant. Die 'gedagte' wat my hele lewe lank herhaaldelik in my kop opkom, is 'ek is nie goed genoeg nie'. Nadat ek baie boeke gelees het, emosioneel en geestelik baie gegroei het, dit al reggekry het om die teendeel te bewys en te glo, dit met mag en mening te bestry, dit af te maak as nonsens, het dit telkens teruggekom in die onmoontlikste tye. Danksy gebedsberading glo ek dit nou uiteindelik, want God self het vir my gesê ek is goed genoeg. Die gevoel het gekom oor iets wat in sub A met my gebeur het.
Jammer ek het so lank geskryf. Dink dit sluit aan by jou idee van 'n tema jou lewe lank.
20 Aug, 2016 at 8:40 am
Dan is jy een van die gelukkige mense. Jy herken jou tema, werk daaraan en oorwin!
20 Aug, 2016 at 8:45 am
Sal seker my hele lewe daaraan moet werk maar kan 'n mens sowaar sulke nonsens glo? My brein vertel my elke keer die teendeel, maar jy moet dit in jou hart glo.
20 Aug, 2016 at 8:58 am
Ja Toorts, mens kan sulke nonsens glo, al spreek alles om jou en van jou die teendeel. Mens kan die res van jou lewe daarteen baklei. En net halfpad wen. Ek weet.
20 Aug, 2016 at 9:01 am
Dit is waarom die temas vir my sin maak, juis omdat dit dikwels so irrasioneel is, teen goeie rede in.
Die gebedsberading het regtig dinge verander. As die Here dit vir my self sê, hoe kan ek dit dan n8e meer glo nie?
20 Aug, 2016 at 9:04 am
Daar is een plek waar jy moet streng wees met jouself.
19 Aug, 2016 at 11:20 pm
Solank jy nie drome droom daaroor nie!
19 Aug, 2016 at 11:17 pm
Hoe bly is ek dat ek eers hierdie wou lees voor ek gaan slaap. Dis nogal iets wat mens aan die dink kry